Թիֆլիսում հուղարկավորությանը մասնակցում էր 24 քահանաներով և հարյուրավոր պսակներով բազմահազարանոց թափորը: Համաձայն կտակի, Ալեքսանդր Մանթաշյանցի աճյունը ամփոփվեց կնոջ կողքին (նա մահացել էր երկու տարի առաջ)՝ Վանքի եկեղեցական համալիրում իր իսկ կողմից կառուցված մատուռ-դամբարանում։ 1938 թ. այն ժամանակվա Անդրկովկասի տեր ու տիրական Լավրենտի Բերիայի կարգադրությամբ քանդվում և հողին են հավասարեցվում Վանքի եկեղեցական համալիրի շինությունները, Մանթաշյանցի և Տեր-Ղուկասովի դամբարանները, ինչպես նաև Վանքի համալիրի տարածքում թաղված հայ անվանի գործիչների գերեզմանները։ Ներկայումս ողջ համալիրից պահպանվել է միայն առանձին կանգնած զանգակատունը: